পায়ে বাঁধা চিরকুট, বর্ডার পেরিয়ে এল পায়রা! জম্মু-কাশ্মীরে হুলুস্থুল কাণ্ড

ওয়েব ডেস্ক: প্রাচীনকালে দূরে বার্তা পাঠানোর জন্য ব্যবহার করা হত পায়রাদের (Pigeon)। তাদের পায়ে চিরকুট বেঁধে উড়িয়ে দিলেই নির্দিষ্ট গন্তব্যে পৌঁছে যেত বার্তা। ২০২৫-এও একইরকমের ঘটনা ঘটল। তবে বার্তা নয়, পায়রার পায়ে বাঁধে চিরকুটে লেখা ছিল হুমকি (Threat)। যে ঘটনাকে ঘিরে ব্যাপক শোরগোল পড়ল জম্মুর সীমান্তবর্তী এলাকায় (Border Area Of Jammu)। এক সন্দেহভাজন পায়রাকে পাকড়াও করল বিএসএফ (BSF)।

জানা গিয়েছে, গত ১৮ অগাস্ট রাত প্রায় ৯টা নাগাদ টহল দেওয়ার সময় ফরোয়ার্ড ডিফেন্সের ৬৯ নম্বর পোস্টের কাছে পায়রাটিকে সন্দেহজনক অবস্থায় দেখতে পায় বিএসএফ-এর জওয়ানরা। পায়রাটিকে তল্লাশি চালানোর সময় দেখা যায়, সেটির পায়ে শক্ত করে রবার ব্যান্ড দিয়ে বাঁধা ছিল একটি কাগজের স্লিপ। সাধারণ কাগজের তৈরি ওই স্লিপটিতে নীল কালিতে হাতে লেখা বার্তায় ছিল হুমকি।

আরও পড়ুন: বৈষ্ণোদেবী যাত্রাপথে গভীর খাদে বাস পড়ে মৃত ১, আহত বহু

বিএসএফ জানিয়েছে, উদ্ধার হওয়া সেই স্লিপে উর্দু ও ইংরেজি ভাষায় লেখা ছিল হুমকির বার্তা। উর্দুতে লেখা ছিল ‘কাশ্মীর হামারা হ্যায়’, ‘ওয়াক্ত আ গয়া হ্যায়, আ যায়েগা’ এবং ইংরেজিতে লেখা ছিল ‘জম্মু স্টেশন এইইডি ব্লাস্ট’। ঘটনার পর বিএসএফ পায়রাটিকে বাজেয়াপ্ত করে। গোয়েন্দারা মনে করছে, আধুনিক প্রযুক্তির নজরদারি এড়াতে জঙ্গি সংগঠনগুলি আবারও এভাবে বার্তা পাঠাতে শুরু করেছে।

বিএসএফ ঘটনাটির বিস্তারিত রিপোর্ট ঊর্ধ্বতন কর্তৃপক্ষের কাছে পাঠিয়েছে। পাশাপাশি স্থানীয় পুলিশ, রেলওয়ে প্রোটেকশন ফোর্স এবং গোয়েন্দা সংস্থাগুলিকে সতর্ক করা হয়েছে। বর্তমানে তদন্তকারীরা উদ্ধার হওয়া হাতের লেখা, ব্যবহৃত কালি ও কাগজ বিশ্লেষণ করে বার্তার উৎস এবং কার উদ্দেশে পাঠানো হয়েছিল তা খতিয়ে দেখছেন।